Meer polisie in Gauteng ontplooi om provinsie te stabiliseerMetropolisielede patrolleer die M2 naby Denver in Gauteng nadat betogers die pad met klippe versper het. (Foto: David Tembe/Twitter) Die polisie het meer lede by verskeie brandpunte in Gauteng ontplooi, nadat winkels die afgelope paar dae geplunder, afgebrand of besteel is. “Die situasie in dele van Tshwane, Ekurhuleni, Johannesburg se middestad, Jeppe en die Cleveland-polisiëringsgebiede is gestabiliseer. “Altesame 189 mense is sedert Sondag aangekeer vir oortredings wat insluit openbare geweld, opsetlike saakbeskadiging en diefstal,” het kol. Lungelo Dlamini, polisiewoordvoerder, gesê. Vyf moorde is ook aangemeld – twee in Coronationville, twee in Hillbrow en een naby ŉ hostel in Jeppe. Die polisie het Dinsdag in die vroeë oggendure ook op voorvalle in gebiede in Germiston en Alexandra gereageer, waar 40 mense aangekeer is. Die getal inhegtenisnemings in Cleveland het tot 66 gestyg. In Tokoza en Kemptonpark het die polisie met rubberkoeëls losgebrand om ŉ groep uitmekaar te jaag wat moontlik beplan het om ŉ sakeonderneming te plunder, het Dlamini gesê. Gautengse premier David Makhura besoek Jeppestown om na die skade te kyk. (Foto: Gautengse regering/Twitter) “Misdaadbendes wat die chaotiese situasie weens die uitbreking van geweld uitgebuit het, was betrokke by inbrake by sakeondernemings, nie net dié van buitelanders nie, maar van ondernemings oor die algemeen. Buiten die sake van openbare geweld, opsetlike saakbeskadiging en diefstal, gaan daar ook gefokus word op die ondersoek na inbrake by sakeondernemings, asook voorvalle van diefstal. Intussen identifiseer die polisie die leiers van dié gewelddadige groepe en gaan hulle in hegtenis geneem word sodra genoeg bewyse teen hulle ingesamel is.” Gauteng se provinsiale polisiekommissaris, lt.genl. Elias Mawela, het diegene bedank wat na vore kom met inligting oor die voorvalle. “Al ons lede is ontplooi om met die misdadigheid af te reken,” het Mawela gesê. Geweld in Sunnyside en Marabastad in Pretoria is klaarblyklik afgeweer nadat bykomende polisielede daar ontplooi is.